陶母截发赋（以宾至情极无惜伤毁为韵）
浩虚舟 (Tang)
陶家客至兮。方此居贫。母氏心耻兮。思无馔宾。断鬓发以将贸。庶珍馐而具陈。欲明理内之心。不求尽饰。庶使趋庭之子。得以亲仁。原夫兰客方来。蕙心斯至。顾巾橐而无取。俯杯盘而内愧。啜菽饮水。念鸡黍而何求。舍巳从人。虽发肤而可弃。于是搔首心乱。低眉恨生。畏东闾之恩薄。归北堂而计成。拂撮凝睇。抽簪注情。解发而凤髻花折。发匣而金刀刃鸣。喜乃有馀。惭无所极。窥在握而错落。抚垂领而绸直。锋铓不碍。翻似雪之孤光。倭堕徐分。散如云之翠色。已而展转增思。徘徊向隅。元鬓垂颅而散乱。青丝委簟而盘纡。象栉重理。兰膏旧濡。伤翠凤之全弃。骇盘龙之半无。观夫擢乃无遗。敛之斯积。凝光而粉黛难染。盈握而腥膻是易。将成特达之意。欲厚非常之客。宾筵既备。空思一饭以无惭。匣镜重窥。岂念同心而可惜。及乎宴罢空馆。闲成晓妆。纚换新髻。钗迷旧行。诚伐木之可亲。疏而是愧。苟如圭之足慕。断亦何伤。重义者情莫违。厚慈者身可毁。语其决同勉虞之一战。思其仁逾训孟之三徙。昔咸曰陶氏所以成大名。母贤如此。